Караман (імя)

**Караман**, **Карман** — мужчынскае імя і вытворнае ад яго прозьвішча.

## Паходжаньне

Карыман, Караман або Карман (Karimanns, Karaman, Caraman, Caroman, Careman, Carman) і Манакар (Manakari) — імёны германскага паходжаньня. Іменная аснова -кар- (-кор-) (імёны ліцьвінаў Каргоўт, Карымонт, Карыят; германскія імёны Caragolt, Caromond, Cariatto) паходзіць ад гоцкага kaurus 'цяжкі, важкі' або гоцкага і бургундзкага kara 'турбота, клопат', а аснова -ман- (імёны ліцьвінаў Мангерд, Дзерман, Есьман; германскія імёны Mangerðr, Derman, Esmann) — ад гоцкага manna, германскага man 'чалавек'.

Этымалягічны слоўнік старапольскіх асабовых імёнаў, выдадзены Польскай акадэміяй навук, адзначае гістарычнае бытаваньне ў Польшчы германскага імя Korman.

У Памор’і адзначалася прозьвішча Kormann.

Варыянты імя ў гістарычных крыніцах: *оу Коромана* (XII—XIII стагодзьдзі); *людеи у Полоцъком повете… а Караимановичовъ* (29 чэрвеня 1440 — 27 чэрвеня 1492 году); *слугами… Иванъ Короманов* (1440—1492 гады); *Ян Коромановичъ* (1506—1539 гады); *Рымъко Коръманъ*, *Петръ Кормановичъ*, *Митко Корманъ* (1528 год); *в повете нашомъ [[Пінск|Пиньском]] чотыри земли, то естъ дворища пустые в селе Тивровичехъ… а Карамановъское* (10 сакавіка 1532 году); *[[Кобрынь]]ского повета… лесомъ на имя Корманомъ… лесомъ Корманомъ* (12 сьнежня 1532 году); *у волости [[Грэск|Грезкои]]… землъ пустовъских… [[Герэль|Кгирелевъщины]] а Кормановъщины* (20 сьнежня 1551 году); *Хведъ Кормановичъ, лавникъ* (1563 год); *Бенедыктъ [[Рымейка|Рымковичъ]] Кормановича*, *Янъ Кормановичъ… Якубъ Станиславовичъ съ Кормановъ… Немира Кормановичъ* (1567 год); *Степан Корманенко* (1649 год); *Petrum Karmanowicz* (29 красавіка 1787 году).

## Носьбіты
* Карман — жыхар Ноўгараду, які ўпамінаецца ў XII—XIII стагодзьдзях
* Ян Караманавіч — баброўнік ваўкавыскага двара, які ўпамінаецца паміж 1506 і 1539 гадамі
* Рымка Карман — эйшыскі баярын, які ўпамінаецца ў попісе войска Вялікага Княства Літоўскага 1528 году
* Пётар Карманавіч — бельскі баярын, які ўпамінаецца ў попісе войска ВКЛ 1528 году
* Міцька Карман — віцебскі баярын, які ўпамінаецца ў попісе войска ВКЛ 1528 году
* Якуб Карман (*Jakób Carmann, Carmannus, Caraman*) — выхадзец з Бэрліну, які ў 1590—1592 гадох навучаўся ў Папскай сэмінарыі ў Вільні
* Якім Кармановіч — сябра Віленскага Сьвятадухаўскага брацтва, які ўпамінаецца ў 1613 годзе
* Сымон, Андрэй, Марцін і Мікалай Карманы — жыхары вёсак Аферышкаў і Шышнішкаў (Браслаўскі павет), якія ўпамінаюцца ў 1775 годзе

Карманы (Karman) — прыгонныя зь вёскі Забалоцьця, мястэчка Канстанцінава, засьценку Мурогаў (Ашмянскі павет) і ваколіцаў Сьвянцянаў, якія ўпамінаюцца ў XIX стагодзьдзі.

Карманы (Karmann) — літоўскі шляхецкі род зь Вільні.

Кармановічы (Kormanowicz) гербу Наленч — шляхецкі род Рэчы Паспалітай.

На 1904 год існавала вёска Карманічы ў Красьнянскім павеце, а таксама вёска і сядзіба Карманічы ў Смаленскім павеце Смаленскай губэрні.

На 1906 год існавала вёска Карманы ў Гарадоцкім павеце, а таксама вёска Карманава (Карманова) у Невельскім павеце Віцебскай губэрні.

Карманэн (*Karmohnen*) — былая вёска каля Гумбінэну ў Прусіі.

На гістарычнай Аршаншчыне існуе вёска Карманоўка, на гістарычнай Лідчыне — Карманішкі. Назву Карманы маюць вёскі на гістарычнай Полаччыне.

## Глядзіце таксама
* Кара
* Ман

## Заўвагі

## Крыніцы

Катэгорыя:Мужчынскія імёны